अशोकनगर- नगर सहित आसपास के क्षेत्र में गुरुवार को तीन घंटे मूसलधार बारिश हुई। बुधवार को अमाही तालाब में तीन इंच पानी शेष था, गुरुवार को हुई बारिश के बाद दो नदियों में उफान से अमाही तालाब का जलस्तर सवा 13 फीट पर पहुंच गया। शहर के नजदीक भौंराखाती नदी के रिपटे के ऊपर गुरुवार को 4 फीट पानी बह रहा था। 5 घंटे तक लोग भौंराखाती की नदी पर रिपटे से पानी कम होने का इंतजार करते रहे। इस बीच कई वाहन चालक जान जोखिम में डालकर रिपटे से निकलते रहे। एक यात्री बस भी रिपटे के ऊपर पानी होने के बावजूद निकल गई। कुछ बाइक चालक निकलते रहे। एक बाइक चालक को लोगों ने बहने से बचा लिया।